Sve skupine dionika općenito smatraju da bi pristup informacijama putem jedinstvene europske pristupne točke trebao biti besplatan i da ne bi trebala biti potrebna nikakva plaćanja. Unatoč tome što se model otvorenih podataka/besplatnog pristupa svakako preporučivao, neki su dionici smatrali da bi objavljivači (pri dostavi informacija) ili oni koji će upotrebljavati informacije mogli plaćati neke naknade (npr. godišnja pretplata). Korist koju bi ti pružatelji ili korisnici imali od jedinstvene europske pristupne točke mogla bi opravdati primjenu neke vrste naknada za određene usluge.

Velika većina dionika smatrala je da je najpoželjniji javni model, na primjer, onaj kojim upravlja ESMA uz potencijalno uključivanje Europskog nadzornog tijela za bankarstvo (EBA) i Europskog nadzornog tijela za osiguranje i strukovno mirovinsko osiguranje (EIOPA).

•Prikupljanje i primjena stručnog znanja

Procjena učinka priložena uz ovaj prijedlog temelji se i na podacima prikupljenima analizom dokumentacije, posebice sljedećih studija te stručnog znanja:

·studije „Analiza regulatornog okvira za potencijalnu integraciju u europsku elektroničku pristupnu točku”,

·studije „Upravljanje za europsku elektroničku pristupnu točku na temelju tehnologije decentraliziranog vođenja evidencije transakcija/lanca blokova”,

·„Studije učinka o popisu visokovrijednih skupova podataka koje bi države članice stavljale na raspolaganje u okviru Direktive o otvorenim podacima”,

·stručnog mišljenja poduzeća Business Reporting – Advisory Group (BR-AG), koje je Komisija posebno naručila u svrhu ove inicijative.

Materijali koji su prikupljeni i upotrijebljeni za izradu procjene učinka općenito su bili činjenični ili su prikupljeni iz pouzdanih i priznatih izvora koji služe kao referentna mjerila i vrijednosti u predmetnom području. Informacije prikupljene od dionika za vrijeme savjetovanja općenito su tretirane kao mišljenja, osim ako su bile činjenične prirode.

•Procjena učinka

Odbor za nadzor regulative 22. srpnja 2021. pregledao je procjenu učinka priloženu ovom prijedlogu. Odbor je dao pozitivno mišljenje uz nekoliko primjedbi, koje je Komisija riješila u završnoj verziji procjene učinka (pojedinosti su navedene u njezinu Prilogu 1.).

U procjeni učinka analizirano je više opcija politike kako bi se ostvarili specifični ciljevi omogućivanja neometanog i integriranog pristupa javnim informacijama relevantnih subjekata kako bi se povećao protok tih informacija unutar Unije te kako bi se povećala digitalna upotreba (i ponovna upotreba) tih informacija. Opcije politike određene su na temelju sljedećih pet glavnih dimenzija jedinstvene europske pristupne točke: 1. raspon informacija kojima se može pristupiti putem jedinstvene europske pristupne točke; 2. format informacija kojima se može pristupiti putem jedinstvene europske pristupne točke; 3. prikupljanje informacija kojima se može pristupiti putem jedinstvene europske pristupne točke i povezivanje postojećih točaka za prikupljanje; 4. otvoreni podaci i 5. upravljanje. To su glavni aspekti u rješavanju prepoznatih problema i glavni čimbenici troškova.

Procijenjeni su i sljedeći aspekti, no smatra se da su oni u većoj mjeri tehničke prirode i manje važni za ostvarenje specifičnih ciljeva jedinstvene europske pristupne točke: i. funkcije jedinstvene europske pristupne točke; ii. pravovremenost pristupa informacijama putem jedinstvene europske pristupne točke; iii. osiguranje cjelovitosti podataka i vjerodostojnosti izvora; iv. osiguravanje kvalitete podataka; v. uklanjanje jezičnih prepreka; vi. uklanjanje određenih prepreka pristupu; vii. načelo jednokratnog podnošenja podataka; viii. nastavak priznavanja odredbi; ix. razdoblje zadržavanja; x. načela povezana s „dobrovoljnim informacijama” koje će biti dostupne putem jedinstvene europske pristupne točke.

•Primjerenost i pojednostavnjenje propisa

Ovom se inicijativom određuju pravila za uspostavljanje jedinstvene europske pristupne točke. Zahvaljujući pojednostavnjenju kanala za objavu, jedinstvena europska pristupna točka dovest će do pojednostavnjenja i veće učinkovitosti prvenstveno na strani potražnje (korisnici) uz manje troškove pretraživanja i obrade, a u određenoj mjeri i za subjekte u pogledu obveza podnošenja podataka.

•Temeljna prava

Ovim se prijedlogom poštuju temeljna prava i načela priznata posebno Poveljom Europske unije o temeljnim pravima. Jedinstvena europska pristupna točka poboljšat će pristup informacijama koje uključuju osobne podatke. To je nužno kako bi se promicale inovacije na temelju podataka u području financija, pridonijelo integraciji europskih tržišta kapitala, usmjeravalo ulaganja u održive djelatnosti te povećala učinkovitost za potrošače i poduzeća. Jedinstvena europska pristupna točka poboljšat će pristup samo onim osobnim podacima koji se moraju obrađivati u skladu s pravom Unije ili drugom pravnom osnovom u skladu s Uredbom (EU) 2016/679 jer se ovim prijedlogom ne uvode novi zahtjevi za izvješćivanje o podacima koji nadilaze već postojeće zahtjeve.

4.UTJECAJ NA PRORAČUN

Kako bi se ciljevi ove inicijative postigli na optimalan način, ovaj prijedlog utječe na troškove i administrativno opterećenje ESMA-e te nacionalnih tijela i tijela EU-a za prikupljanje, posebno službeno imenovane mehanizme, nadležna nacionalna tijela, europska nadzorna tijela i njihov zajednički odbor. Točan iznos i raspodjela tih troškova ovisit će o konačnim specifikacijama informatičke infrastrukture te opsega i rokova povezanih regulatornih zadaća, upravljačkih zadaća i zadaća praćenja, što djelomično ovisi o odlukama koje će se donijeti nakon donošenja ovog akta.

U zakonodavnom financijskom izvješću povezanom s ovom inicijativom naveden je detaljan pregled troškova ESMA-e povezanih s upravljanjem jedinstvene europske pristupne točke. Inicijativa će od ESMA-e s vremenom zahtijevati da trima zaposlenicima koji rade u punom radnom vremenu dodjeli zadaće nadgledanja razvoja i rada projekta te upravljanje njima. Ukupna financijska sredstva potrebna za provedbu prijedloga u razdoblju od 2022. do 2027. iznosit će do 16,5 milijuna EUR, što uključuje 2,3 milijuna EUR administrativnih troškova i do 14,2 milijuna EUR operativnih troškova; stoga bi EU osigurao 9,6 milijuna EUR u sklopu aktualnog višegodišnjeg financijskog okvira (od 2022. do 2027.). Od tog bi iznosa 5 milijuna EUR pokrivao program Digitalna Europa u razdoblju od 2022. do 2023. Troškovi ESMA-e u razdoblju od 2024. do 2027. povezani s jedinstvenom europskom pristupnom točkom iznosili bi 11,5 milijuna EUR. Ti bi se troškovi financirali iz proračuna EU-a u iznosu od 4,6 milijuna EUR, odnosno 40 %, i od nadležnih nacionalnih tijela tražilo bi se da financiraju 6,9 milijuna EUR kao vlastiti doprinos ESMA-i.